
	[bookmark: nev]TÓTH BOGLÁRKA
tothboglarka.aok@gmail.com
Általános Orvos
Osztatlan, 10. félév
Pécsi Tudományegyetem
Általános Orvostudományi Kar
	
[bookmark: _GoBack]






Témavezetők:
	Dr. Tamás Andrea
egyetemi docens, PTE ÁOK

	Dr. Polgár Beáta
egyetemi adjunktus, PTE ÁOK




A PACAP vizsgálata az anyatej különböző fázisaiban és exoszómákban

Kulcsszavak: PACAP; exoszóma; anyatej; újszülött; tejfrakcionálás
Bevezetés: A hipofízis adenilát-cikláz aktiváló polipeptid (PACAP) egy antiinflammatorikus, antiapoptotikus és antioxidáns tulajdonságokkal rendelkező fehérje, mely fontos szerepet tölt be a női reproduktív rendszer szabályzásában és az újszülöttek fejlődésében. Munkacsoportunk elsőként írta le a neuropeptid jelenlétét és emelkedett koncentrációját szoptatós és várandós édesanyák vérplazmájában, valamint különböző emberi és állati anyatejmintákban, tápszerekben. Emellett számos bioaktív faktor esetében mutattunk ki szignifikáns eltéréseket az anyatej különböző fázisaiban.
Módszerek: Munkánk során egy új tejfrakcionálási eljárást alkalmaztunk, mellyel az anyatejmintáinkat vizes és zsíros fázisokra bontottuk. A vizes fázisból további centrifugálással és szonikálással teljes exoszóma és exoszóma-lizátum frakciókat izoláltunk. Célunk volt a koraszülött (n=12) és terminusra született (n=11) újszülöttek anyatejének különböző fázisaiban a PACAP-38 mennyiségi vizsgálata és összehasonlítása a különböző csoportokban ELISA módszer segítségével.
Eredmények: Kimutattuk, hogy az anyatej zsíros fázisában detektálható PACAP-38 mennyisége szignifikánsan alacsonyabb a vizes fázishoz, valamint az exoszóma frakciókhoz képest. Ezen eltérés mind koraszülött, mind terminusra született gyermekek anyatejében megfigyelhető. Összehasonlítva a különböző frakciók PACAP-38 szintjét, a koraszülöttek és terminusra született csoportok között szignifikáns eltérést nem tapasztaltunk. Azonban, ha a koraszülött csoportot két további alcsoportra bontottuk, akkor a 30. gesztációs hétnél korábbi anyatejekben az összes általunk vizsgált frakcióban alacsonyabb PACAP-38 szintet mértünk.
Megbeszélés: Eredményeink arra utalnak, hogy az anyatejben detektálható PACAP mennyisége dinamikus változást mutat a szülést követően. A neuropeptidet legnagyobb mennyiségben tartalmazó vizes és exosoma frakcióknak fontos szerepe lehet az újszülöttek fejlődésében, segítheti a neonatalis immunrendszer érését, valamint hatással lehet az emlőmirigy növekedésére, működésének szabályozására. A vizsgálatunkban tapasztalt eltérések hátterében álló mechanizmusok feltérképezésére további vizsgálatokat tervezünk.



